Projekt 4 
Fiatal képzőművészek tematikus tárlata

Október 10 és 30 között a Siló – Kortárs Művészeti Központban tekinthető meg a negyedik Projekt kiállítás. Az Erdélyi Összművészeti Egyesület, Csík Terület Ifjúsági Tanácsa és a Projekt csoport által szervezett kiállításra ezúttal két kategóriában nevezhettek be a 18-35 év közötti pályázók. Továbbra is küldhettek alkotásokat szabad témában, de az idei vándortárlat fő motívumát a csendélet jelentette. A csendélet mint téma, technikai, műfaji kötöttségek nélkül. 
Adott volt ez a művészet történetén végig ívelő téma, mely elsősorban a festészeti műfajként virágzott, de minden korban, mindenhol megvolt a sajátos helye szerepe – ha más nem, a technikai tudás elsajátításának folyamatát befolyásolta. Elengedhetetlen ujjgyakorlatnak, tananyagnak számít a képzőművészet iskoláiban. De hogy témaként mit jelent, mit jelenthet ma a csendélet, arra igen eltérő megfogalmazásokat találhatunk. Vannak-e ma errefelé igazán jó csendéletek, melyek egy mai csendélet tárgyai? Túl azon, hogy technikailag rendben van, képes-e egy művész ma újat hozni ebben a témában, általa/róla véleményt formálni, élő és aktuális gondolatokat megfogalmazni? Hogyan viszonyul egy mai alkotó ehhez a témához? Elsősorban ezekre a kérdésekre keresett válaszokat a Projekt 4.
A pályázati idő rövidségének ellenére igen szép számban érkeztek alkotások Erdély különböző városaiból. És elmondható, hogy nem a festészet dominál és nem is grafika. Sok a kísérleti műfajban létrejött alkotás, és igen szép számban akadnak térbeli munkák is – szobrok, installációk. Úgy tűnik, bár volt kötöttség, elég laza volt ahhoz, hogy a különféle alkotók megtalálják a helyüket ebben, és inspirálónak érezzék e tartalmi meghatározottságot. 
A témának köszönhetően ugyanakkor e negyedik éve jelentkező Projekt kezdeményezésnek is  sikerült kicsit megújulnia, irányt váltania. Ezúttal kissé sikerült háttérbe szorulni a seregszemle-jellegnek, a csendélet javára. 
A Kulturális és Örökségvédelmi Minisztérium, valamint Hargita Megye Tanácsa által támogatott Projekt 4-re beérkező közel 70 alkotást az Opriş Cristian-Aurel, Jánosi Antal és Siklódi Zsolt képzőművészek alkotta szakmai zsűri bírálta el. 
Döntésük eredményeként a következő szerzők munkái szerepelnek a kiállításon: András Benkő Eszter, Biró Zsuzsanna, Bors Eszter, Erőss Csongor, Fazakas János László (jana), Fülöp József, György Attila-Sándor (Sankó Gyatsa), János Erika, László Hajnalka, Nagy Melinda, Szász Borbála, Veress Imola és Vitos Hajnal Csíkszeredából, Berze Imre, Geréb Krisztina, Lakatos László és Tar Lóránd Székelyudvarhelyről, Gál Beáta, Koncsag Ádám és Orosz Annabella Gyegyószentmiklósról, Daczó Enikő Sepsiszentgyörgyről, Madaras Péter Zalánból, Máthé Edit Nyárádremetéről, valamint Căbuz Andrea, Căbuz Annamária, Makkai István és Szakács Ágnes Marosvásárhelyről.
A csendélet témájában legjobbnak ítélt alkotók szerzői alkotótáborokban vehetnek részt a Gyergyószárhegyi Művészeti és Kulturális Központ jóvoltából. Egy szerző egy hónapon keresztül a Budapes Galéria ösztöndíjasa lesz, illetve egy másik alkotó résztvehet a szárhegyi központ januári grafikai táborában. 
A díjátadással egybekötött megnyitóra október 21-én, pénteken 17 órától kerül sor a Silóban. 

Túros Eszter